Philippus, Dei gratia Francorum rex. Noverint universi ad quos litterę presentes pervenerint, quod consanguineus et fidelis noster Petrus, comes Nivernensis, et Agnes comitissa, uxor sua, concesserunt Maltildi (sic), comitissę Tornodori, ducentas libras monetę terrę comitis predicti habendas annuatim in vita sua, quia ipsa dotalicium suum de terra Tornodori predicto comiti et A. comitissę, uxori ejus, dimisit et quitavit, quas ei in villa et comitatu Tornodori, sicut in eorum autentico inde facto plenius continetur, assignaverunt, et preter has ducentas libras idem P. comes et A. comitissa, ad petitionem M. comitissę, ecclesię beati Mammetis Lingonensis concesserunt centum solidos de redditibus monetę quam diximus, et decem libras ecclesię beatę Marię de Juliaco pro ejus anniversario in utraque ecclesia faciendo, singulis annis, in octabas sancti Remigii reddendas, et has quindecim libras ex tallis et vendicionibus Tornodori reddendas in perpetuum assignaverunt. Nos vero ad peticionem predictorum comitis P. et comitissę A. donum istud et elemosinam manucapientes absque mittendo aliquid de nostro stabile faciemus, et sigilli nostri actoritate (sic) confirmari precepimus. Actum apud Fontembleaudi anno Verbi incarnati M°C° nonagesimo secundo mense Maio.